Iesus Christus Pastor bonus. Catacumbae Sanctae Priscillae Romae
**Lauda Sion** est hymnus et oratio, quae eucharistiam laudat. Hic hymnus, quem Thomas Aquinas scripsit, et die Cenae Domini et die corporis Domini et in adoratione eucharistica cani solet. 

Multi compositores, sicut Rolandus Lassus, Ioannes Petriloysius Praenestinus et Felix Mendelssohn-Bartholdy, hunc hymnum musica ornaverunt.

Textus sequentiae
-----------------

*Lauda Sion Salvatorem*,  

*Lauda ducem et pastorem*  

*In hymnis et canticis*.  

*Quantum potes, tantum aude*,  

*Quia maior omni laude*,  

*Nec laudare sufficis*.  

*Laudis thema specialis*  

*Panis vivus et vitalis*  

*Hodie proponitur*.

*Quem in sacræ mensa cœnæ*  

*Turbæ fratrum duodenæ*  

*Datum non ambigitur*.  

*Sit laus plena, sit sonora*;  

*Sit iucunda, sit decora*  

*Mentis iubilatio*,

*Dies enim solemnis agitur*  

*In qua mensæ prima recolitur*  

*Huius institutio*.  

*In hac mensa novi Regis*  

*Novum Pascha novæ legis*  

*Phase vetus terminat*.

*Vetustatem novitas*,  

*Umbram fugat veritas*,  

*Noctem lux eliminat*.  

*Quod in cœna Christus gessit*,  

*Faciendum hoc expressit*  

*In sui memoriam*:

*Docti sacris institutis*  

*Panem, vinum in salutis*  

*Consecramus hostiam*.

*Dogma datur Christianis*,  

*Quod in carnem transit panis*  

*Et vinum insanguinem*.

*Quod non capis, quod non vides*,  

*Animosa firmat fides*  

*Præter rerum ordinem*.  

*Sub diversis speciebus*,  

*Signis tantum et non rebus*,  

*Latent res eximiæ*:  

*Caro cibus, sanguis potus*,  

*Manet tamen Christus totus*  

*Sub utraque specie*.  

*A sumente non concisus*,  

*Non confractus, non divisus*  

*Integer accipitur*.

*Sumit unus, sumunt mille*,  

*Quantum isti, tantum ille*,  

*Nec sumptus consumitur*.  

*Sumunt boni, sumunt mali*,  

*Sorte tamen inæquali*,  

*Vitæ vel interitus*.

*Mors est malis, vita bonis*,  

*Vide paris sumptionis*  

*Quam sit dispar exitus*

*Fracto demum sacramento*,  

*Ne vacilles, sed memento*  

*Tantum esse sub fragmento*,  

*Quantum toto tegitur*.

*Nulla rei fit scissura*,  

*Signi tantum fit fractura*,  

*Qua nec status nec statura*  

*Signati minuitur*

*Ecce panis Angelorum*,  

*Factus cibus viatorum*,  

*Vere panis filiorum*,  

*Non mittendus canibus*!  

*In figuris praesignatur*,  

*Cum Isaac immolatur*,  

*Agnus Paschæ deputatur*,  

*Datur manna patribus*.  

*Bone pastor, panis vere*,  

*Jesu, nostri miserere*,  

*Tu nos pasce, nos tuere*,  

*Tu nos bona fac videre*  

*In terra viventium*.  

*Tu qui cuncta scis et vales*,  

*Qui nos pascis hic mortales*,  

*Tuos ibi commensales*,  

*Cohæredes et sodales*  

*Fac sanctorum civium*.  

Hymni et preces Christianae

Adeste Fideles · Adoro te devote · Ad regias Agni dapes · Aeterne Rex Altissime · Agnus Dei · Alma nox · Alma Redemptoris Mater · Alto ex Olympi vertice · Amazing Grace · Angele Dei · Angelus Domini · Anima christi · A solis ortus cardine · Audi benigne Conditor · Aurora, solis nuntia · Ave Maria · Ave maris stella · Ave Regina Coelorum · Ave verum corpus · Beata nobis gaudia · Beate Pastor Petre · Benedictus · Benedictus es Domine Deus · Caelestis agni · Caelestis aulae nuntius · Caelestis urbs Jerusalem · Caelitum Joseph decus · Christe sanctorum · Confiteor · Cor arca · Conditor alme siderum · Credo · Crudeles Herodes Deum · Custodes · Decora lux aeternitatis · Deus tuorum militum · Domare cordis impetus · Genuit puerpera regem · Gloria in excelsis · Gloria Patri · Kyrie · Lauda Sion · Litaniae Lauretanae · Litaniae Sanctorum · Litaniae Iesu Christi Sacerdotis et Victimae · Magnificat · Memorare · Nunc dimittis · Nunc Sancte nobis Spiritus · O Sanctissima · Pange Lingua · Pater noster · Quem pastores laudavere · Regina Caeli · Requiem · Salve Regina · Sanctus · Signore delle cime · Signum Crucis · Stabat Mater · Sub tuum praesidium · Symbolum Apostolorum · Symbolum Nicaenum Constantinopolitanum · Symbolum Quicumque · Tantum ergo · Te Deum · Tota Pulchra Es · Veni Creator Spiritus · Veni Redemptor Gentium · Veni Sancte Spiritus · Vexilla Regis  

**Ordines orationum**  

Rosarium